CELEX: 32018R1504
Language: hr
Date: 2018-10-02 00:00:00
Title: Uredba (EU) 2018/1504 Europskog parlamenta i Vijeća od 2. listopada 2018. o stavljanju izvan snage Uredbe (EU) br. 256/2014 o obavješćivanju Komisije o investicijskim projektima u području energetske infrastrukture u Europskoj uniji

15.10.2018   
               
               
                  HR
               
               
                  Službeni list Europske unije
               
               
                  L 258/1
               
            
         UREDBA (EU) 2018/1504 EUROPSKOG PARLAMENTA I VIJEĆA
         od 2. listopada 2018.
         o stavljanju izvan snage Uredbe (EU) br. 256/2014 o obavješćivanju Komisije o investicijskim projektima u području energetske infrastrukture u Europskoj uniji
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 194.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:
         
                     (1)
                  
                  
                     Međuinstitucijskim sporazumom od 13. travnja 2016. o boljoj izradi zakonodavstva (3) Europski parlament, Vijeće i Komisija usuglasili su se surađivati kako bi se zakonodavstvo Unije ažuriralo i pojednostavnilo.
                  
               
                     (2)
                  
                  
                     Kako bi se zakonodavstvo Unije pročistilo te kako bi se smanjio njegov opseg, potrebno je odrediti propise koji su zastarjeli ili više ne odgovaraju svrsi. Stavljanjem takvog zakonodavstva izvan snage zakonodavni okvir ostaje transparentan, jasan i jednostavan za upotrebu.
                  
               
                     (3)
                  
                  
                     Uredbom (EU) br. 256/2014 Europskog parlamenta i Vijeća (4) od država članica zahtijeva se da Komisiju obavijeste o investicijskim projektima za koje su započeli radovi na izgradnji ili stavljanju izvan pogona ili za koje je donesena konačna odluka o ulaganju.
                  
               
                     (4)
                  
                  
                     Obveze iz Uredbe (EU) br. 256/2014 u pogledu obavješćivanja o investicijskim projektima te određenih informacija i podataka koji se odnose na to obavješćivanje prethodno su bile utvrđene u Uredbi Vijeća (EU, Euratom) br. 617/2010 (5). Sud je poništio Uredbu (EU, Euratom) br. 617/2010 (6) jer je smatrao da je trebala biti donesena na drugoj pravnoj osnovi, ali je ona proizvodila učinke do stupanja na snagu Uredbe (EU) br. 256/2014.
                  
               
                     (5)
                  
                  
                     Svrha Uredbe (EU, Euratom) br. 617/2010 bila je da Komisija dobije podatke i informacije o planiranom razvoju u pogledu proizvodnje, transporta i kapaciteta skladištenja te o projektima u energetskim sektorima. Komisija je trebala imati potpun uvid u razvoj ulaganja u energetsku infrastrukturu u Uniji.
                  
               
                     (6)
                  
                  
                     Od stvaranja obveza utvrđenih Uredbom (EU, Euratom) br. 617/2010 i Uredbom (EU) br. 256/2014 provedena su tri postupka izvješćivanja: u 2011., 2013. i 2015. Osim toga, Komisija je nakon triju postupaka izvješćivanja od strane država članica koji su provedeni na temelju Uredbe (EU) br. 256/2014 organizirala provođenje vanjske studije. Proteklo je stoga dovoljno vremena i stečeno je dovoljno iskustva da bi Komisija mogla provesti kritičku analizu na temelju dokaza jesu li Uredbom (EU) br. 256/2014 postignuti očekivani rezultati.
                  
               
                     (7)
                  
                  
                     Komisija je 2016. provela preispitivanje predviđeno člankom 11. Uredbe (EU) br. 256/2014, uključujući savjetovanje s dionicima o svim obvezama u pogledu planiranja i izvješćivanja u energetskom sektoru. Komisija je došla do zaključka da postoje znatna preklapanja između obveza država članica u pogledu izvješćivanja na temelju Uredbe (EU) br. 256/2014 i obveza država članica da izvješćuju Europsku mrežu operatora prijenosnih sustava za električnu energiju („ENTSO-E”) i Europsku mrežu operatora transportnih sustava za plin („ENTSOG”). Također je postalo jasno da su kvaliteta i primjerenost dobivenih informacija i podataka često nezadovoljavajući te da su te informacije i podaci već dostupni Komisiji iz drugih izvora, kao što su europske mreže operatora prijenosnih odnosno transportnih sustava („ENTSO-ovi”), desetogodišnji planovi razvoja mreže, godišnja izvješća operatora prijenosnih odnosno transportnih sustava i komunalnih poduzeća te nacionalni razvojni planovi. Osim toga, napomenuto je da Komisija ima izravan pristup podacima o tržištu preko svojeg Sustava za praćenje energetskog tržišta („EMOS”).
                  
               
                     (8)
                  
                  
                     Uredba (EU) br. 256/2014 nije stoga ostvarila očekivane rezultate u smislu količine, kvalitete i primjerenosti podataka i informacija koje Komisija prima.
                  
               
                     (9)
                  
                  
                     Uredbu (EU) br. 256/2014 trebalo bi stoga staviti izvan snage,
                  
               DONIJELI SU OVU UREDBU:
         
            Članak 1.
            Uredba (EU) br. 256/2014 stavlja se izvan snage.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Strasbourgu 2. listopada 2018.
            
               
                  Za Europski parlament
               
               
                  Predsjednik
               
               A. TAJANI
            
            
               
                  Za Vijeće
               
               
                  Predsjednica
               
               J. BOGNER-STRAUSS
            
         
         
            (1)  SL C 227, 28.6.2018., str. 103.
         
            (2)  Stajalište Europskog parlamenta od 3. srpnja 2018. (još nije objavljeno u Službenom listu) i odluka Vijeća od 27. rujna 2018.
         
            (3)  SL L 123, 12.5.2016., str. 1.
         
            (4)  Uredba (EU) br. 256/2014 Europskog parlamenta i Vijeća od 26. veljače 2014. o obavješćivanju Komisije o investicijskim projektima u području energetske infrastrukture u Europskoj uniji, zamjeni Uredbe Vijeća (EU, Euratom) br. 617/2010 i stavljanju izvan snage Uredbe Vijeća (EZ) br. 736/96 (SL L 84, 20.3.2014., str. 61.).
         
            (5)  Uredba Vijeća (EU, Euratom) br. 617/2010 od 24. lipnja 2010. o obavješćivanju Komisije o investicijskim projektima u području energetske infrastrukture u Europskoj uniji i stavljanju izvan snage Uredbe (EZ) br. 736/96 (SL L 180, 15.7.2010., str. 7.).
         
            (6)  Presuda Suda od 6. rujna 2012. u predmetu C-490/10, Parlament protiv Vijeća, ECLI:EU:C:2012:525.